SKRIFTLIG FORESPØRGSEL E-1214/02

af Theresa Villiers (PPE-DE) til Kommissionen

(29. april 2002)

Om: Investeringsservicedirektivet og execution-only-tjenester

1. Har Kommissionen med EU-udvalget for Værdipapirreguleringsmyndigheder drøftet indførelse af et informationsskema, hvorved investorer, før investeringer købes og sælges, skal give oplysninger om de risici, de er villige til at tage, og den finansielle strategi, de ønsker at anvende?

2. Er Kommissionen opmærksom på, at indførelse af et sådant informationsskema i betydelig grad vil forøge omkostningerne og bureaukratiet i forbindelse med execution-only-tjenester?

3. Er Kommissionen enig med EU-udvalget for Værdipapirreguleringsmyndigheder i, at indførelsen af et informationsskema er at ønske?

4. Har Kommissionen overvejet eventuelle alternative versioner af bestemmelserne, som ville gøre det muligt at fortsætte med execution-only-transaktioner? Har Kommissionen overvejet at tillade firmaerne stadig at sælge execution-only-tjenester uden et informationsskema, så længe kunderne klart er orienteret om, at der ikke gives nogen investeringsrådgivning, og at de selv må bedømme, om de skal foretage transaktionen?

Svar afgivet på Kommissionens vegne af Frederik Bolkestein

(3. juni 2002)

1. Efter en omfattende høring af alle berørte parter har EU-udvalget for Værdipapirreguleringsmyndigheder for nylig offentliggjort sine endelige forslag til harmonisering af reglerne for god forretningsskik i henhold til den eksisterende artikel 11 i investeringsservicedirektivet (ISD).

Kommissionen glæder sig over resultaterne af CESR's arbejde.

CESR's standarder dækker blandt andet principperne om kendskab til kunderne og investeringsselskabernes diligenspligt over for deres kunder. Disse bestemmelser repræsenterer en detaljeret implementering af det eksisterende ISD. Det hedder i artikel 11 i ISD, at investeringsselskaberne blandt andet udbeder sig oplysninger hos deres kunder om deres finansielle stilling, investeringserfaring og målsætninger, som er relevante for de ønskede tjenesteydelser. Det hedder endvidere i samme artikel, at investeringsselskaberne i deres kunders bedste interesse skal handle med den kompetence, omhu og hurtighed, der er nødvendig. Disse principper gælder for alle tjenesteydelser over for kunderne, uanset deres karakter.

2. Omkostningerne ved en regulering skal sammenholdes med fordelene. Så vidt Kommissionen ved, er der ingen sikre beviser for, at CESR-standarderne i betydelig grad skulle forøge omkostningerne. Mange investeringsselskaber indsamler allerede rutinemæssigt informationer hos deres kunder om deres finansielle viden, erfaringer og investeringsmålsætninger, hvilket tyder på, at standarderne ikke vil forhindre eller gøre en sådan aktivitet kommercielt utiltrækkende.

CESR-standarderne vil endvidere øge investorbeskyttelsen, hvilket har en positiv indvirkning på forbrugernes tillid, især med hensyn til de tjenester, der gennemføres online.

3. Ifølge artikel 11 i ISD har investeringsselskaberne pligt til at kende deres kunder, navnlig for så vidt angår deres viden og erfaringer på investeringsområdet, investeringsmålsætninger og finansielle stilling. Dette princip gælder for enhver investeringsservice. Det er et grundlæggende princip for reglerne på værdipapirområdet, at mellemmænd skal yde tjenester i deres kunders bedste interesse.

Foruden det generelle princip om kendskab til kunderne har CESR vedtaget en specifik regel om den diligenspligt, som investeringsselskaberne skal overholde i forbindelse med execution-only-tjenester. Dette forslag består af en forenklet ordning, der er baseret på definitionen af en passende tjeneste over for kunden, inklusive investeringsparametre på grundlag af informationer indsamlet hos kunderne. De informationer, der kræves ved indledningen af kundeforholdet, angår blandt andet viden og erfaringer på investeringsområdet, finansiel stilling, investeringsmålsætninger og risikoprofil, som er nødvendige for at beregne de investeringsparametre, inden for hvilke investorerne kan drive virksomhed. Når transaktionerne for kunderne falder inden for disse parametre, forudsætter de ikke en løbende diligenspligt fra investeringsselskabernes side. Overholdelsen af reglerne undersøges ved indledningen af forholdet, i stedet for ved hver enkelt transaktion.

CESR's standarder for kundekendskab og diligenspligt er overvejet nøje som grundlag for at give execution-only-mæglere mulighed for at opfylde de forpligtelser, der påhviler dem i henhold til det eksisterende ISD uden at sætte spørgsmålstegn ved deres virksomhedsmodel. Disse krav accepteres stort set af de fleste mæglere i EU og svarer for mange mægleres vedkommende til deres eksisterende forretningspraksis.

4. Kommissionen har for nylig offentliggjort de reviderede retningslinjer vedrørende ajourføringen af ISD og har indledt anden runde med åbne høringer. Ved at gennemføre revisionen af ISD på grundlag af Lamfalussy-proceduren, er det Kommissionens hensigt at indføre reguleringsprincipper på højt niveau i det reviderede direktiv (niveau 1) og detaljerede regler på niveau 2, vedtaget i overensstemmelse med udvalgsprocedurerne.

Kommissionen har på nuværende tidspunkt ikke præsenteret nogen regler for execution-only-transaktioner. Dette kunne ske i forbindelse med revisionen af ISD, navnlig på niveau 2, med vedtagelsen af detaljerede gennemførelsesforanstaltninger. Før Kommissionen fastlægger sin endelige stilling, afventer den resultaterne af den offentlige høring, som afsluttes den 31. maj 2002.